Nuwe stadsbestuurder vir KaapstadLungelo Mbandazayo, stadsbestuurder van Kaapstad (Foto: ANA) Die Stad Kaapstad het Donderdag aangekondig Lungelo Mbandazayo is as die stadsraad se nuwe bestuurder aangestel, ná Achmat Ebrahim vroeër vanjaar bedank het. Volgens ŉ verklaring van Stad Kaapstad is Mbandazayo se aanstelling Woensdag deur raadslede goedgekeur. Sy aanstelling is vir ŉ vyfjaartermyn goedgekeur. Mbandazayo het vroeër posisies in die stadsraad beklee as direkteur van regsdienste en uitvoerende direkteur van korporatiewe dienste. Hy het sedert die begin van die jaar waarnemend opgetree in die pos van stadsbestuurder. Ebrahim het op 12 Januarie bedank te midde van ŉ politieke stryd tussen burgemeester Patricia de Lille en haar eie politieke party, die Demokratiese Alliansie. Die party het haar van ŉ reeks oortredings beskuldig insluitend wanbestuur en korrupsie. Sy is onder andere ook daarvan beskuldig dat sy Ebrahim aangesê het om nie enige bewerings van wangedrag en tender-onreëlmatighede teen die kommissaris van vervoer en stedelike beplanning, Melissa Whitehead, by die stadsraad aan te meld nie.